b'\n_START_ARTICLE_\nUrbana sistem\n_START_PARAGRAPH_\nUrbana sistem poznat jo\xc5\xa1 i kao URBANA,_NEWLINE_moderni je stil samoobrane sastavljen od najefikasnijih elemenata razli\xc4\x8ditih borila\xc4\x8dkih vje\xc5\xa1tina (Ju-Jitsu, Aiki Jutsu, Wing Chun, Arnis). Osnovao ga je Sensei Miro Zduni\xc4\x87, stru\xc4\x8dnjak sa skoro 40 godina sta\xc5\xbea u borila\xc4\x8dkim vje\xc5\xa1tinama. Naglasak ovog stila samoobrane je na brzini i fleksibilnosti, uz izbjegavanje suvi\xc5\xa1nih pokreta, a zahvati su kratki i jednostavni. Izbjegava se kori\xc5\xa1tenje snage, tzv. "sudaranje energije".\n_START_SECTION_\nNastanak\n_START_PARAGRAPH_\nNakon 40-tak godina bavljenja razli\xc4\x8ditim borila\xc4\x8dkim vje\xc5\xa1tinama (Karate, Wing Chun, Tae Kwon Do, Boks, Aikido, Ju-Jitsu, Aiki Jutsu, Arnis)  Sensei Miro Zduni\xc4\x87, 3. Dan Ju-Jitsu, 2. Dan Aiki Jutsu, Arnis instruktor 2004. godine u Hrvatskoj osniva vlastiti stil samoobrane i naziva ga URBANA sistem. Cilj ovog sistema samoobrane je rje\xc5\xa1avanje sukoba na na\xc4\x8din da napadnuti iz njega izi\xc4\x91e nepovrije\xc4\x91en, ili sa \xc5\xa1to manjom povredom._NEWLINE_Sensei Zduni\xc4\x87 je u listopadu 2004. godine kao instruktor pozvan u Veliku Britaniju na veliki me\xc4\x91unarodni seminar borila\xc4\x8dkih vje\xc5\xa1tina. Obzirom na prikazanu vje\xc5\xa1tinu priznat je kao majstor i uvr\xc5\xa1ten na listu internacionalnih instruktora, a URBANA je priznata kao zaseban stil samoobrane. Odmah potom URBANA je primljena u Ishin Ryu Federaciju, a novi stil potvr\xc4\x91uje njen predsjednik, Kevin Pell Hanshi, 9. Dan._NEWLINE_Sljede\xc4\x87ih godina URBANA se pomalo \xc5\xa1iri van granica Zagreba, te se osnivaju klubovi i u Jastrebarskom, Rijeci, Dubrovniku i Zadru._NEWLINE_Danas URBANA sistem ima 6 klubova u ovim gradovima._NEWLINE_2009. godine osniva se i Hrvatski URBANA savez, kao krovna udruga svih klubova koji podu\xc4\x8davaju ovaj moderan stil samoobrane._NEWLINE_Prvi predsjednik saveza je Sensei Miro Zduni\xc4\x87, osniva\xc4\x8d i glavni instruktor URBANA sistema.\n_START_SECTION_\nTehnike\n_START_PARAGRAPH_\nU osnovi URBANA je sistem sastavljen od nekoliko borila\xc4\x8dkih vje\xc5\xa1tina, sa naglaskom na Ju-Jitsu, Wing Chun, Aiki Jutsu i Arnis. Od ovih borila\xc4\x8dkih vje\xc5\xa1tina odabrane su samo najrealnije tehnike i uvr\xc5\xa1tene u URBANA sistem. Obilje\xc5\xbeje sistema su brze i kratke tehnike bez nepotrebnih kretnji i teatralnosti, \xc4\x8diji je cilj, kada su upotrebljene pravilno, ne ostaviti mogu\xc4\x87nost reagiranja napada\xc4\x8du na njih._NEWLINE_URBANA kao stil samoobrane ima za cilj onesposobiti napada\xc4\x8da \xc5\xa1to je br\xc5\xbee mogu\xc4\x87e, koriste\xc4\x87i sva raspolo\xc5\xbeiva sredstva da bi osigurali svoju sigurnost._NEWLINE_Naj\xc4\x8de\xc5\xa1\xc4\x87e kori\xc5\xa1tena "oru\xc5\xbeja" su laktovi, koljena, poluge i bacanja, koja ne koriste snagu ve\xc4\x87 brzinu i iznena\xc4\x91enje kao sredstva savladavanja protivnika koji su obi\xc4\x8dno ja\xc4\x8di i ve\xc4\x87i od osobe koja se brani.\n_START_SECTION_\nOru\xc5\xbeje\n_START_PARAGRAPH_\nTehnike s oru\xc5\xbejem baziraju se na filipinskoj vje\xc5\xa1tini Arnis, vje\xc5\xa1tini borbe \xc5\xa1tapom (ili \xc5\xa1tapovima), o\xc5\xa1trim oru\xc5\xbejem (no\xc5\xbe), te bez oru\xc5\xbeja na svim distancama._NEWLINE_Borba oru\xc5\xbejem uklju\xc4\x8duje 3 metode: espada y daga (ma\xc4\x8d i no\xc5\xbe \xe2\x80\x93 dakle duga i kratka o\xc5\xa1trica), solo baston (jedan \xc5\xa1tap) i sinawali (2 \xc5\xa1tapa jednake du\xc5\xbeine)._NEWLINE_Tehnike bez oru\xc5\xbeja se sastoje od udaraca rukama i nogama, poluga i bacanja. No prvo se u\xc4\x8di borba \xc5\xa1tapom, a tek potom no\xc5\xbeem i golim rukama, \xc5\xa1to je jedna od karakteristika koja Arnis razlikuje od drugih borila\xc4\x8dkih vje\xc5\xa1tina. Naime, tehnike golim rukama su izvedene iz tehnika borbe no\xc5\xbeem i \xc5\xa1tapom.\n_START_SECTION_\nMe\xc4\x91unarodna priznanja\n_START_PARAGRAPH_\nOdmah po svom nastanku 2004. godine URBANA sistem predstavljen je na velikom me\xc4\x91unarodnom seminaru borila\xc4\x8dkih vje\xc5\xa1tina - Shochu Geiko, u Veliko Britaniji, gdje je priznat kao zaseban stil samoobrane te uvr\xc5\xa1ten kao \xc4\x8dlan u me\xc4\x91unarodnu Ishin Ryu Federaciju (\xc4\x8dlan IJJF)._NEWLINE_Od tada redovno se podu\xc4\x8dava na tom tradicionalnom me\xc4\x91unarodnom seminaru borila\xc4\x8dkih vje\xc5\xa1tina, a u me\xc4\x91uvremenu prezentirana je i u susjednim zemljama (Slovenija i Bosna i Hercegovina). Nakon Engleske stil je predstavljen i na velikom me\xc4\x91unarodnom seminaru u \xc5\xa0vicarskoj (Kan Geiko 2010.)._NEWLINE_Sensei Zduni\xc4\x87 u o\xc5\xbeujku 2005. godine postao je \xc4\x8dlanom u me\xc4\x91unarodnoj udruzi majstora borila\xc4\x8dkih vje\xc5\xa1tina te uz svoje ime sada mo\xc5\xbee dodati kraticu "M.G.R.Y." - Member of the Guild of Renmei Yudansha.'